২০৪৬ সালে পৌঁছে গেলে ঠিক কী হবে? তখন কি হাতে স্মার্টফোনের বদলে ঘুরবে স্মার্টারফোন? বা ধরুন, আপনি ভাবছেন কারোকে ফোন করবেন। ভাবার আগেই আপনার ফোন থেকে ডায়াল হয়ে গেল সেই নম্বর। বা ধরুন মানুষের শরীরে বা রাস্তার দেওয়ালে এমন কিছু মেশিন বসানো হল, যাতে আপনি মোবাইল ফোন রাখলেই, তা চার্জ হয়ে গেল। এমনও হতে পারে, জ্যোতিষীর কাছে না গিয়ে, নিজের ভবিষ্যৎ দেখে নিলেন কোনও রোবট-জ্যোতিষীর চোখ দিয়ে। বা ধরুন পশুপাখির অস্তিত্ব শুধু মিউজিয়াম ও হাতে গোনা কয়েকজন পোষ্যপ্রেমীদের বাড়িতে। অথবা দেখা যাবে, রাস্তার সারমেয়রাও এক হয়ে স্বচ্ছ ভারত অভিযান শুরু করেছে। ইত্যাদি, প্রভৃতি সবটাই হওয়ার সম্ভাবনা রয়েছে। এবং সেই সম্ভাবনা কিন্তু প্রবল। 
একই ভাবে, ২০৪৬-এ অসমের কাজিরাঙার চিত্রটা কেমন হতে পারে, তার ‘হোয়্যার ওয়াইজ আউল ডেয়ার’ উপন্যাস লিখেছেন অসমের অর্থনীতিবিদ, মানব সম্পদ বিশেষজ্ঞ গৌতমপ্রসাদ বড়ুয়া। 

এই সেই বই। ছবি সৌজন্যে— নোশন প্রেস
কাজিরাঙার একশৃঙ্গ গণ্ডার দেখতে প্রতি বছরই মানুষের ভিড় হয়। কিন্তু চোরাশিকারীদের পাল্লায় পড়ে শৃঙ্গহারা হয়েছে বহু গণ্ডারই। ২০১৮-তেই এই অবস্থা। তা হলে ২০৪৬-এ চিত্রটা কেমন হবে, তা-ই কল্পনা করেছেন লেখক। প্রেক্ষাপট বাস্তব হলেও, পুরোটারই বিবরণ দিয়েছেন গল্পের ছলে। 
২০৪৬-এ অসমে নির্বাচিত হয়েছে এক মুখ্যমন্ত্রী। তার মূল লক্ষ্যই হল কাজিরাঙার একশৃঙ্গ গণ্ডারদের বাঁচানো। মুখ্যমন্ত্রীর এই উদ্যোগে সহায়তা করছে একদল ব্রিটিশ বিজ্ঞানী ও বনকর্মী। এই প্রেক্ষাপটেই গল্পটি তৈরি।

এই বিষয়ে অন্যান্য খবর

পেচক কেন লক্ষ্মীর বাহন, জানুন পেঁচার পূজায় কেন ধন সম্পদ লাভ হয়


চোরাশিকারীর কীভাবে কাজিরাঙার ঘন জঙ্গলে গিয়ে শিকার করেন, সেই সব গা ছমছমে ঘটনার কথাই উঠে এসেছে ‘হোয়্যার ওয়াইজ আউল ডেয়ার’ বইতে। তবে বইয়ের শেষে এমন ক্লাইম্যাক্স রয়েছে, যা প্রথম থেকে আশাই করা যায়নি। বইতে ‘ওয়াইজ আউল’ বলতে বিজ্ঞানীদেরই কথাই ইঙ্গিত করেছেন গৌতমপ্রসাদ বড়ুয়া। 
মানুষের পশুপ্রেম কতটা গভীরে যেতে পারে, তা পাতায় পাতায় উঠে এসেছে। শুধু পর্যটক টানার মাধ্যম নয়। বইতে গণ্ডারকে শান্তির ও শক্তির প্রতীক হিসেবেও দেখানো হয়েছে। এছাড়াও উত্তর-পূর্ব ভারতের মানুষ এই কাজিরাঙা জঙ্গলের সঙ্গে কতটা ওতপ্রোত ভাবে জড়িত, তা-ও উঠে এসেছে এই উপন্যাসে।